CELEX: 32019D0969
Language: el
Date: 2019-02-22 00:00:00
Title: Κατ' εξουσιοδότηση απόφαση (ΕΕ) 2019/969 της Επιτροπής, της 22ας Φεβρουαρίου 2019, σχετικά με το εργαλείο που επιτρέπει στους αιτούντες να παρέχουν ή να ανακαλούν τη συγκατάθεσή τους για πρόσθετη περίοδο διατήρησης του φακέλου της αίτησής τους, σύμφωνα με το άρθρο 54 παράγραφος 2 του κανονισμού (ΕΕ) 2018/1240 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

13.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 156/10
               
            
         ΚΑΤ' ΕΞΟΥΣΙΟΔΟΤΗΣΗ ΑΠΟΦΑΣΗ (ΕΕ) 2019/969 ΤΗΣ ΕΠΙΤΡΟΠΗΣ
         της 22ας Φεβρουαρίου 2019
         σχετικά με το εργαλείο που επιτρέπει στους αιτούντες να παρέχουν ή να ανακαλούν τη συγκατάθεσή τους για πρόσθετη περίοδο διατήρησης του φακέλου της αίτησής τους, σύμφωνα με το άρθρο 54 παράγραφος 2 του κανονισμού (ΕΕ) 2018/1240 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1240 του Ευρωπαϊκού Κοινοβουλίου και του Συμβουλίου, της 12ης Σεπτεμβρίου 2018, για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού (ETIAS), καθώς και για την τροποποίηση των κανονισμών (ΕΕ) αριθ. 1077/2011, (ΕΕ) αριθ. 515/2014, (ΕΕ) 2016/399, (ΕΕ) 2016/1624 και (ΕΕ) 2017/2226 (1) και ιδίως το άρθρο 54 παράγραφος 2 πέμπτο εδάφιο,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2018/1240 θέσπισε ένα ευρωπαϊκό σύστημα πληροφοριών και άδειας ταξιδιού (ETIAS) ως ένα σύστημα, για τους υπηκόους τρίτων χωρών που δεν υποχρεούνται να διαθέτουν θεώρηση για να διέλθουν τα εξωτερικά σύνορα. Καθορίστηκαν οι προϋποθέσεις και οι διαδικασίες για την έκδοση άδειας ταξιδιού ή την απόρριψη της αίτησης έκδοσής της.
                  
               
                     (2)
                  
                  
                     Κάθε φάκελος αίτησης πρέπει να διαγράφεται μετά τη λήξη της περιόδου ισχύος της άδειας ταξιδιού. Για να διευκολυνθεί η υποβολή νέας αίτησης μετά τη λήξη της εν λόγω περιόδου, οι αιτούντες μπορούν να συμφωνήσουν να παρατείνουν την περίοδο αποθήκευσης του φακέλου της αίτησης κατά τρία έτη. Η παρούσα απόφαση καθορίζει τους όρους για τον τρόπο με τον οποίο οι αιτούντες μπορούν να παρέχουν και να ανακαλούν τη συγκατάθεσή τους με τη χρήση ειδικού εργαλείου.
                  
               
                     (3)
                  
                  
                     Το εργαλείο συγκατάθεσης θα πρέπει να είναι προσβάσιμο μέσω του ειδικού δημόσιου δικτυακού τόπου και της εφαρμογής για φορητές συσκευές και μέσω ασφαλούς σύνδεσης αφού έχει χορηγηθεί η άδεια ETIAS.
                  
               
                     (4)
                  
                  
                     Το εργαλείο συγκατάθεσης θα πρέπει να επιτρέπει την επιβεβαίωση της ταυτότητας του αιτούντος. Ως εκ τούτου, είναι αναγκαίο να καθοριστούν οι απαιτήσεις επαλήθευσης της ταυτότητας για την πρόσβαση στο εργαλείο συγκατάθεσης και να διασφαλίζεται η ασφαλής πρόσβαση, μεταξύ άλλων μέσω της παροχής ενός μοναδικού κωδικού στους αιτούντες. Το εργαλείο συγκατάθεσης θα πρέπει επίσης να επιτρέπει στους αιτούντες να συμβουλεύονται τα δεδομένα που έχουν διατηρηθεί πριν από την παροχή ή την ανάκληση της συγκατάθεσής τους, καθώς και να ορίζουν τον τρόπο με τον οποίο θα πρέπει να παρέχεται ή να ανακαλείται η συγκατάθεση.
                  
               
                     (5)
                  
                  
                     Οι δίαυλοι επικοινωνίας του εργαλείου συγκατάθεσης με το κεντρικό σύστημα ETIAS θα πρέπει να καθοριστούν. Επιπλέον, θα πρέπει να καθοριστούν ο μορφότυπος των μηνυμάτων, τα πρότυπα και τα πρωτόκολλα, καθώς και οι απαιτήσεις ασφαλείας.
                  
               
                     (6)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετείχε στην έκδοση του κανονισμού (ΕΕ) 2017/2226 του Ευρωπαϊκού Κοινοβουλίου και του Συμβουλίου (2) και δεν δεσμεύεται από αυτόν ούτε υπόκειται στην εφαρμογή του. Ωστόσο, επειδή ο κανονισμός (ΕΕ) 2018/1240 βασίζεται στο κεκτημένο του Σένγκεν, η Δανία κοινοποίησε στις 21 Δεκεμβρίου 2018, σύμφωνα με το άρθρο 4 του εν λόγω πρωτοκόλλου, την απόφασή της να εφαρμόζει τον κανονισμό (ΕΕ) 2018/1240 στο εθνικό της δίκαιο.
                  
               
                     (7)
                  
                  
                     Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου (3)· ως εκ τούτου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
                  
               
                     (8)
                  
                  
                     Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία σύμφωνα με την απόφαση 2002/192/ΕΚ του Συμβουλίου (4)· ως εκ τούτου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν, ούτε υπόκειται στην εφαρμογή της.
                  
               
                     (9)
                  
                  
                     Όσον αφορά την Ισλανδία και τη Νορβηγία, η παρούσα απόφαση συνιστά ανάπτυξη των διατάξεων του κεκτημένου του Σένγκεν κατά την έννοια της συμφωνίας που έχουν συνάψει το Συμβούλιο της Ευρωπαϊκής Ένωσης, η Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών με την υλοποίηση, την εφαρμογή και την ανάπτυξη του κεκτημένου του Σένγκεν (5), οι οποίες εμπίπτουν στον τομέα του άρθρου 1 στοιχείο Α της απόφασης 1999/437/ΕΚ του Συμβουλίου (6).
                  
               
                     (10)
                  
                  
                     Όσον αφορά την Ελβετία, η παρούσα απόφαση συνιστά ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (7), οι οποίες διατάξεις εμπίπτουν στον τομέα που αναφέρεται στο άρθρο 1 στοιχείο Α της απόφασης 1999/437/ΕΚ σε συνδυασμό με το άρθρο 3 της απόφασης 2008/146/ΕΚ του Συμβουλίου (8).
                  
               
                     (11)
                  
                  
                     Όσον αφορά το Λιχτενστάιν, η παρούσα απόφαση συνιστά ανάπτυξη των διατάξεων του κεκτημένου Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (9), οι οποίες διατάξεις εμπίπτουν στον τομέα στον οποίο αναφέρεται το άρθρο 1 στοιχείο Α της απόφασης 1999/437/ΕΚ σε συνδυασμό με το άρθρο 3 της απόφασης 2011/350/ΕΕ του Συμβουλίου (10).
                  
               
                     (12)
                  
                  
                     Στις 28 Ιανουαρίου 2019 ζητήθηκε η γνώμη του Ευρωπαίου Επόπτη Προστασίας Δεδομένων ο οποίος γνωμοδότησε στις 8 Φεβρουαρίου 2019.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Πρόσβαση στο εργαλείο συγκατάθεσης
            Το εργαλείο συγκατάθεσης είναι προσβάσιμο μέσω:
            
                        α)
                     
                     
                        του ειδικού δημόσιου δικτυακού τόπου που αναφέρεται στο άρθρο 16 του κανονισμού (ΕΕ) 2018/1240·
                     
                  
                        β)
                     
                     
                        της εφαρμογής για φορητές συσκευές που αναφέρεται στο άρθρο 16 του κανονισμού (ΕΕ) 2018/1240·
                     
                  
                        γ)
                     
                     
                        ενός συνδέσμου παρεχόμενου από την υπηρεσία ηλεκτρονικού ταχυδρομείου ETIAS που αναφέρεται στο άρθρο 6 παράγραφος 2 στοιχείο στ) του κανονισμού (ΕΕ) 2018/1240.
                     
                  
         
            Άρθρο 2
            Επαλήθευση της ταυτότητας δύο παραγόντων για την πρόσβαση στο εργαλείο συγκατάθεσης
            
               1.   Για τη σύνδεση με το εργαλείο συγκατάθεσης, γίνεται επαλήθευση της ταυτότητας μέσω δύο παραγόντων.
            
            
               2.   Η πρώτη επαλήθευση ταυτότητας συνίσταται στην εισαγωγή των ακόλουθων δεδομένων:
               
                           α)
                        
                        
                           του αριθμού της αίτησης·
                        
                     
                           β)
                        
                        
                           του αριθμού του ταξιδιωτικού εγγράφου.
                        
                     
            
               3.   Εφόσον ο αιτών/η αιτούσα ETIAS δεν παρέχει τον αριθμό της αίτησής του/της, για την πρώτη επαλήθευση της ταυτότητας εισάγονται τα ακόλουθα δεδομένα:
               
                           α)
                        
                        
                           ο αριθμός του ταξιδιωτικού εγγράφου·
                        
                     
                           β)
                        
                        
                           η χώρα έκδοσης του ταξιδιωτικού εγγράφου που επιλέγεται από έναν προκαθορισμένο κατάλογο·
                        
                     
                           γ)
                        
                        
                           η ημερομηνία έκδοσης και η ημερομηνία λήξης του ταξιδιωτικού εγγράφου·
                        
                     
                           δ)
                        
                        
                           τα ονόματα και των δύο γονέων.
                        
                     
            
               4.   Ο αριθμός της αίτησης είναι ο ίδιος με τον αριθμό που παρέχεται στους αιτούντες μέσω της υπηρεσίας ηλεκτρονικού ταχυδρομείου του ETIAS κατά την υποβολή της αίτησής τους. Τα λοιπά στοιχεία, τα οποία αναφέρονται στην παράγραφο 2 ή στην παράγραφο 3, και που υποβάλλει ο αιτών, είναι τα ίδια με εκείνα που παρέχει ο αιτών στο έντυπο της αίτησης.
            
            
               5.   Η δεύτερη επαλήθευση της ταυτότητας συνίσταται σε έναν μοναδικό κωδικό που πρέπει να εισάγεται στο εργαλείο συγκατάθεσης.
            
            
               6.   Κατά την υποβολή των πληροφοριών που αναφέρονται στην παράγραφο 2 ή στην παράγραφο 3, δημιουργείται αυτομάτως ο μοναδικός κωδικός που αναφέρεται στην παράγραφο 4, ο οποίος διαβιβάζεται στον αιτούντα μέσω της υπηρεσίας ηλεκτρονικού ταχυδρομείου που αναφέρεται στο άρθρο 6 παράγραφος 2 στοιχείο στ) του κανονισμού (ΕΕ) 2018/1240.
            
            
               7.   Ο μοναδικός κωδικός λήγει ύστερα από σύντομο χρονικό διάστημα. Η αποστολή ενός νέου μοναδικού κωδικού ακυρώνει τους μοναδικούς κωδικούς που είχαν αποσταλεί προηγουμένως στον ίδιο αιτούντα.
            
            
               8.   Ο μοναδικός κωδικός αποστέλλεται στην ίδια ηλεκτρονική διεύθυνση που παρέχεται στην υποβληθείσα αίτηση.
            
            
               9.   Ο μοναδικός κωδικός μπορεί να χρησιμοποιείται μόνο μία φορά.
            
         
         
            Άρθρο 3
            Αναζήτηση δεδομένων μέσω του εργαλείου
            
               1.   Για τους σκοπούς της παροχής ή της ανάκλησης της συγκατάθεσης για την παράταση της αποθήκευση του φακέλου της αίτησης, το εργαλείο ενημερώνει τον κάτοχο της άδειας ταξιδιού σχετικά με τα στοιχεία που θα πρέπει να διατηρηθούν ή να διαγραφούν.
            
            
               2.   Πριν δώσει τη συγκατάθεσή του, ο αιτών έχει πρόσβαση στα εξής:
               
                           α)
                        
                        
                           την έκδοση μόνο για ανάγνωση του εντύπου της αίτησης και τα δεδομένα προσωπικού χαρακτήρα που έχουν υποβληθεί·
                        
                     
                           β)
                        
                        
                           την έκδοση μόνο για ανάγνωση συμπληρωματικών εγγράφων ή πληροφοριών που έχουν υποβληθεί·
                        
                     
                           γ)
                        
                        
                           μια έκδοση μόνο για ανάγνωση των δεδομένων που προστίθενται στον φάκελο της αίτησης, σύμφωνα με το άρθρο 39 παράγραφος 1 στοιχεία α) και γ) έως δ) του κανονισμού (ΕΕ) 2018/1240, μετά την απόφαση έκδοσης της αδείας ταξιδιού.
                        
                     
            
               3.   Πριν δώσει τη συγκατάθεσή του, ο αιτών ενημερώνεται για:
               
                           α)
                        
                        
                           το γεγονός ότι εάν υπάρχει συγκατάθεση, ο φάκελος της αίτησης διατηρείται για επιπλέον περίοδο που δεν θα υπερβαίνει τα τρία έτη από τη λήξη της περιόδου ισχύος της άδειας ταξιδιού·
                        
                     
                           β)
                        
                        
                           το γεγονός ότι η συγκατάθεση μπορεί να ανακληθεί ανά πάσα στιγμή μέχρι τη λήξη της πρόσθετης περιόδου διατήρησης του φακέλου·
                        
                     
                           γ)
                        
                        
                           το γεγονός ότι τα δεδομένα διατηρούνται με σκοπό τη διευκόλυνση της υποβολής νέας αίτησης·
                        
                     
                           δ)
                        
                        
                           το γεγονός ότι τα δεδομένα μπορούν να χρησιμοποιηθούν σύμφωνα με το άρθρο 71 στοιχείο ιε) του κανονισμού (ΕΕ) 2018/1240·
                        
                     
                           ε)
                        
                        
                           τις διαδικασίες άσκησης των δικαιωμάτων που προβλέπονται στα άρθρα 17 έως 24 του κανονισμού (ΕΕ) 2018/1725· τα στοιχεία επικοινωνίας του υπευθύνου προστασίας δεδομένων του Ευρωπαϊκού Οργανισμού Συνοριοφυλακής και Ακτοφυλακής, του Ευρωπαίου Επόπτη Προστασίας Δεδομένων και της εθνικής εποπτικής αρχής του κράτους μέλους της πρώτης προβλεπόμενης διαμονής για την οποία έχει εκδοθεί η άδεια ταξιδιού από το κεντρικό σύστημα ETIAS, ή του αρμόδιου κράτους μέλους όπου εκδόθηκε η άδεια ταξιδιού από εθνική μονάδα ETIAS.
                        
                     
         
         
            Άρθρο 4
            Παροχή συγκατάθεσης
            
               1.   Η συγκατάθεση παρέχεται μέσω ηλεκτρονικά υπογεγραμμένης δήλωσης με την επιλογή του σχετικού τετραγωνιδίου στο εργαλείο συγκατάθεσης.
            
            
               2.   Μετά την παροχή της συγκατάθεσης, ο αιτών λαμβάνει ηλεκτρονικό μήνυμα που περιέχει:
               
                           α)
                        
                        
                           επιβεβαίωση ότι ο φάκελος της αίτησης του αιτούντα διατηρείται για επιπλέον περίοδο που δεν υπερβαίνει τα τρία έτη μετά τη λήξη της περιόδου ισχύος της άδειας ταξιδιού·
                        
                     
                           β)
                        
                        
                           έναν σύνδεσμο προς το εργαλείο συγκατάθεσης·
                        
                     
                           γ)
                        
                        
                           κοινοποίηση ότι τα δεδομένα διατηρούνται για τον σκοπό της διευκόλυνσης νέας αίτησης και ότι τα δεδομένα αυτά μπορούν να χρησιμοποιηθούν για τους σκοπούς που αναφέρονται στο άρθρο 71 στοιχείο ιε) του κανονισμού (ΕΕ) 2018/1240·
                        
                     
                           δ)
                        
                        
                           κοινοποίηση ότι η συγκατάθεση μπορεί να ανακληθεί ανά πάσα στιγμή μέχρι τη λήξη της πρόσθετης περιόδου διατήρησης του φακέλου·
                        
                     
                           ε)
                        
                        
                           κοινοποίηση ότι ο αιτών καλείται να διατηρήσει τον αριθμό της αίτησης προκειμένου να επαναχρησιμοποιήσει τον αποθηκευμένο φάκελο της αίτησης για τον σκοπό της υποβολής νέας αίτησης.
                        
                     
         
         
            Άρθρο 5
            Ανάκληση της συγκατάθεσης
            
               1.   Η ανάκληση της συγκατάθεσης για τη διατήρηση του φακέλου της αίτησης δηλώνεται επιλέγοντας το κατάλληλο τετραγωνίδιο στο εργαλείο συγκατάθεσης.
            
            
               2.   Όταν ανακληθεί η συγκατάθεση κατά τη διάρκεια της περιόδου ισχύος της τρέχουσας άδειας ταξιδιού, ο αιτών λαμβάνει ένα μήνυμα ηλεκτρονικού ταχυδρομείου που περιέχει την επιβεβαίωση ότι ο φάκελος της αίτησης θα διαγραφεί μετά τη λήξη της περιόδου ισχύος της τρέχουσας άδειας ταξιδιού του.
            
            
               3.   Εάν η συγκατάθεση ανακληθεί κατά τη διάρκεια της συμπληρωματικής περιόδου, αποστέλλεται στον αιτούντα ηλεκτρονικό μήνυμα που επιβεβαιώνει ότι ο φάκελος της αίτησης θα διαγραφεί.
            
         
         
            Άρθρο 6
            Επικοινωνία του εργαλείου με το κεντρικό σύστημα
            
               1.   Μετά την παροχή της συγκατάθεσης για τη διατήρηση ενός φακέλου αίτησης σύμφωνα με το άρθρο 54 του κανονισμού (ΕΕ) 2018/1240:
               
                           α)
                        
                        
                           το εργαλείο συγκατάθεσης ενημερώνει το κεντρικό σύστημα ETIAS σχετικά με την εν λόγω συγκατάθεση μέσω ασφαλούς διαδικτυακής υπηρεσίας, που αναφέρεται στο άρθρο 6 παράγραφος 2 στοιχείο ιβ) του κανονισμού (ΕΕ) 2018/1240·
                        
                     
                           β)
                        
                        
                           το κεντρικό σύστημα ETIAS διατηρεί τον φάκελο της αίτησης για επιπλέον περίοδο τριών ετών από τη λήξη της περιόδου ισχύος της τρέχουσας άδειας ταξιδιού.
                        
                     
            
               2.   Μετά την ανάκληση της συγκατάθεσης για τη διατήρηση ενός φακέλου αίτησης σύμφωνα με το άρθρο 54 του κανονισμού (ΕΕ) 2018/1240:
               
                           α)
                        
                        
                           το εργαλείο συγκατάθεσης ενημερώνει το κεντρικό σύστημα ETIAS σχετικά με την εν λόγω ανάκληση·
                        
                     
                           β)
                        
                        
                           το κεντρικό σύστημα ETIAS διαγράφει αυτόματα τον φάκελο της αίτησης μετά τη λήξη της περιόδου ισχύος της άδειας ταξιδιού ή κατά τη διάρκεια της επιπλέον περιόδου τριών ετών, εάν ανακληθεί η συγκατάθεση κατά τη διάρκεια της εν λόγω περιόδου.
                        
                     
            
               3.   Μετά τη λήξη της περιόδου διατήρησης, ο φάκελος της αίτησης διαγράφεται αυτόματα από το κεντρικό σύστημα ETIAS όπως αναφέρεται στο άρθρο 54 παράγραφος 3 του κανονισμού (ΕΕ) 2018/1240.
            
         
         
            Άρθρο 7
            Μορφότυπος μηνύματος, πρότυπα και πρωτόκολλα
            Ο μορφότυπος μηνύματος και τα πρωτόκολλα που θα εφαρμόζονται συμπεριλαμβάνονται στις τεχνικές προδιαγραφές που αναφέρονται στο άρθρο 73 παράγραφος 3 του κανονισμού (ΕΕ) 2018/1240.
         
         
            Άρθρο 8
            Ειδικές παρατηρήσεις ασφάλειας
            
               1.   Το εργαλείο συγκατάθεσης σχεδιάζεται και εφαρμόζεται με τρόπο που διασφαλίζει την εμπιστευτικότητα, την ακεραιότητα και τη διαθεσιμότητα των δεδομένων που υφίστανται επεξεργασία, και εγγυάται τη μη άρνηση αναγνώρισης των συναλλαγών. Η τεχνική και οργανωτική εφαρμογή του πληροί τις απαιτήσεις του σχεδίου ασφαλείας ETIAS που αναφέρονται στο άρθρο 59 παράγραφος 3 του κανονισμού (ΕΕ) 2018/1240 και των κανόνων περί προστασίας των δεδομένων και ασφάλειας που ισχύουν για το δημόσιο δικτυακό τόπο και την εφαρμογή για φορητές συσκευές που αναφέρονται στο άρθρο 16 παράγραφος 10 του κανονισμού (ΕΕ) 2018/1240.
            
            
               2.   Το εργαλείο συγκατάθεσης σχεδιάζεται και εφαρμόζεται κατά τρόπο που αποτρέπει την παράνομη πρόσβαση σε αυτό. Για τον σκοπό αυτόν, το εργαλείο συγκατάθεσης περιορίζει τον αριθμό των προσπαθειών πρόσβασης στο εργαλείο με τον ίδιο αριθμό αδείας ταξιδιού, τον ίδιο αριθμό της αίτησης ή με τον ίδιο μοναδικό κωδικό. Το εργαλείο περιλαμβάνει επίσης μέτρα για την προστασία από μη ανθρώπινη συμπεριφορά.
            
            
               3.   Το εργαλείο συγκατάθεσης περιλαμβάνει μέτρα εξωχρονισμού ύστερα από μερικά λεπτά αδράνειας.
            
            
               4.   Πρόσθετες λεπτομέρειες σχετικά με την εμπιστευτικότητα, την ακεραιότητα και τη διαθεσιμότητα των δεδομένων που υφίστανται επεξεργασία υποβάλλονται σε τεχνικές προδιαγραφές που αναφέρονται στο άρθρο 73 παράγραφος 3 του κανονισμού (ΕΕ) 2018/1240.
            
         
         
            Άρθρο 9
            Αρχεία
            
               1.   Το εργαλείο συγκατάθεσης διατηρεί αρχεία καταγραφής δραστηριοτήτων τα οποία περιλαμβάνουν:
               
                           α)
                        
                        
                           δεδομένα επαλήθευσης της ταυτότητας, ακόμη και αν η επαλήθευση της ταυτότητας ήταν επιτυχής ή όχι·
                        
                     
                           β)
                        
                        
                           ημερομηνία και ώρα της πρόσβασης·
                        
                     
                           γ)
                        
                        
                           αξία της επιλογής τετραγωνιδίου για την παροχή ή την ανάκληση της συγκατάθεσης.
                        
                     
            
               2.   Τα αρχεία δραστηριοτήτων του εργαλείου αντιγράφονται στο κεντρικό σύστημα. Αποθηκεύονται για περίοδο που δεν υπερβαίνει το ένα έτος μετά τη λήξη της παρατεταμένης περιόδου διατήρησης του φακέλου της αίτησης εκτός εάν απαιτούνται για τις διαδικασίες παρακολούθησης που έχουν ήδη αρχίσει. Μετά την περίοδο αυτή, διαγράφονται αυτομάτως.
               Τα εν λόγω αρχεία μπορούν να χρησιμοποιούνται μόνο για τους σκοπούς του άρθρου 69 παράγραφος 4 του κανονισμού (ΕΕ) 2018/1240.
            
         
         
            Άρθρο 10
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 22 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 236 της 19.9.2018, σ. 1.
         
            (2)  Κανονισμός (ΕΕ) 2017/2226 του Ευρωπαϊκού Κοινοβουλίου και του Συμβουλίου, της 30ής Νοεμβρίου 2017, σχετικά με τη θέσπιση συστήματος εισόδου/εξόδου (ΣΕΕ) για την καταχώριση δεδομένων εισόδου και εξόδου και δεδομένων άρνησης εισόδου των υπηκόων τρίτων χωρών που διέρχονται τα εξωτερικά σύνορα των κρατών μελών, τον καθορισμό των όρων πρόσβασης στο ΣΕΕ για σκοπούς επιβολής του νόμου και την τροποποίηση της σύμβασης εφαρμογής της Συμφωνίας του Σένγκεν και των κανονισμών (ΕΚ) αριθ. 767/2008 και (ΕΕ) αριθ. 1077/2011 (ΕΕ L 327 της 9.12.2017, σ. 20).
         
            (3)  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).
         
            (4)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
         
            (5)  ΕΕ L 176 της 10.7.1999, σ. 36.
         
            (6)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
         
            (7)  ΕΕ L 53 της 27.2.2008, σ. 52.
         
            (8)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
         
            (9)  ΕΕ L 160 της 18.6.2011, σ. 21.
         
            (10)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).